
    RUJAN

  
    SUKOB

     

    Društvo rođenih 29. veljače

besplatno jede po gradu

Neka zaniječe tko može

I neka ispravi kalendar

Malo ih je

i drže se ruku pod ruku

kad razbijaju kordon

uličnih svirača

Jedni protiv drugih

Uz prijeke poglede

krive tonove

i gratis juhu

Pa trk kroz ulicu

preko trga

Ususret jednom smjeru

U kasno poslijepodne

Nitko se neće izvući bez ozlijede

Ozljede neće nikog izvući

ispod tramvaja

im je ostao prijatelj

Njegovo oružje stopilo se s tlom

Genocid

Atraktivan genocid

Genocid za mlade

Što se još traže

i rado padaju pod nož

Umrijet će prije deserta

i nitko im neće doći na koncert

A tek je rujan

Tek smo sazreli

  
    DNEVNA SOBA

     

    Elastični zglobovi

svezani šarenom trakom

Ti i ja

smo poklon jedno drugom

Samo zatvori oči

Iznenađenje

Priznajmo da to nismo očekivali

    Zaspat ću u plakaru

na najvišoj polici

Pored Djeda mraza

od stare čokolade

kojem fali pola glave

i vojska pomoćnika

Visoko

jer tamo se držimo

Nitko te ne smije taknuti

i nitko neće

Zato sam bacio sve stolice

i kupio čarobne ljestve

koje liče na sofu

i rade na tajni znak

    Dnevna soba

bez zrnca prašine

samo s mojim

otiscima na plakaru

  
    RADOST

     

    Radost

Katatonički luna park

Puškomitraljezom gađamo mete

Tebe rušimo u vodu

s crvene letve

Radost

    Jeste li pali?

Pa, Lee

Pali li?

Pali nas šareni vrtuljak

iz kojeg ne mogu izaći predebeli ljudi

Metalna šipka

im je rebra

Hrane se zrakom

i u prolazu povraćaju

po okolnim štandovima

Radost

Katatonički luna park

    Radim na žetone

Jedan za samoću

Dva za borbu u paru

Samo pazi

da ne pritisneš nešto krivo

i ubiješ onu koju si trebao spasiti

Čitaj uputstva

Prati tragove

Potplati me

Potplati me

    Radost

Katatonički luna park

  
    PRVACI

     

    Rasplesali smo se, a?

Pa znaš da to ne smijemo

Mjesna zajednica

Sretni što se nismo nasukali

Što su naši simboli ostali netaknuti

Što se još uvijek možemo

okupiti na šahu

Ali nije zato uređena soba

Turnir

će svaki tren početi

a onda će isplivati pravi prvaci

Prvenstvo u moždanom udaru

daje prvenstvo moždanom udaru

Tko će se prvi sjetiti

Tko će najbrže do zida

Hoću li te prepoznati

Samo je to važno

Pobjednička momčad

Naslijeđen mentalitet

Nema tog udara koji to može izbrisati

i otjerati navijače

i zapaliti zastavu

i ostaviti me balavog

u potpunom mraku

Nema tog udara

  
    DRAGE DJEČJE NESREĆE

     

    Osteoporoza

upisana u knjigu žalbe

iskreno

mi je prirasla srcu

Flasteri

sa superljepilom

i crtanim likovima

šire mi se tijelom

Jedan potez

i nestaju

a praznina boli

Nisam umislio

da sam bolestan

Mene stvarno

sve boli

Ali ne žalim se

Prirodno sam hrabar

    Gangrena i upala grla

su kod pedagogice

Prepisivali su na ispitu

i sad se samo možemo moliti

da ćemo ih ponovo vidjeti

    Drage dječje nesreće

  
    ELEKTRANA

     

    Proizvodim previše vode

Fontana

Riječi mi se tope u ustima

Gubim se u gramatici

Bris grla je uspio

ali je nekako

rijedak

    Čekanje

Nema informacija

Samo optički salon

što iz samilosti

ne naplaćuje usluge

    Kad god progovore

ništa ne razumijem

mada se sve rimuje

i košta

Za jednu jedinu veliku kovanicu

zabit će mi iglu u nos

i riješiti me mnoštva muka

Prokašljat ću iz navike

Iz navike se brinemo

Iz navike se ovdje više neću vratiti

    Zadovoljan

Zdravlje mi nije narušeno

I ako se ambulanta uskoro uruši

ja sam svoje obavio

Samo…

Zašto od jutra

proizvodim toliko vode?

Elektrana

I zašto mi oči svijetle

kad ih zaklopim?

Od toga ne mogu spavati

  
    BROJEVI

     

    Nikada me nećeš zaboraviti

kažem ti

    Protrčala sam

ispred tvoje kuće

u plavoj trenirci

Načas zastala

narasla

četiri centimetra

i produžila

još brže

Maleni plavi stroj

Najslađe dijete

u susjedstvu

predsjednik razreda

i miljenica

svih starijih

od 65 godina

Zajedno jedemo ribu

gledamo u tvoj prozor

a oni me hrabre

onako bez glasa

Danas su svi

u znak solidarnosti

obukli plave trenirke

i trčali sa mnom

Troje ih je umrlo usput

Umrli su sretni

Ja sam im unuka

Hvala im na tome

    Imam pomoć od svih

Sve što zaželim

Pola penzije

Sliku uz krevet

Naslijeđenu posteljinu

Milost

Ali nemam tebe

    Nemam tebe

  
    DAVID I MATEJ

     

    Sijamski blizanci

slijepljenih dlanova

ne podnose se baš
Nosim ga cijeli život.

reče lijevi
Mogao sam proći i bolje.

doda desni
Ali moglo je biti i gore.

Mogli ste imati jedno srce.

smirujem ih

Ta ljubav

više nije tako gruba

i njihove oči

sramežljivo se mjerkaju

Uvod

u provalu bijesa

i profinjenu

odmjerenu

mržnju

Sljedeće subote

bit će šest dana

kako su zamolili jedan drugog

da mu se obraća sa “vi”

Nakon toga

više ništa neće biti isto

Male stanice

i krv

uvode vize

i poskupljuju cestarinu

Tihi rat

za znojnu kožu

i dvije lijepe šake

Udarili bi se

ali to nije fer

Ova bol ima okus

Kiselo kad okrene na ljubav

i slatko

kad se zarati

  
    GROZNO

     

    Iredenta

mi je oprala zube

Cijepila iznad lakta

Naučila da vičem i plačem

u isto vrijeme

Cijelo vrijeme

Prvak sam ulice u tome

Počešljan na stranu i ispeglan na crtu

Model na Akademiji

s vazom između nogu

Nositelj žute majice

na utrci kroz drvored

I ti me nakon svega

ne prepoznaješ?

    Grozno…

    Aktivno pješačim svake subote…

Do vrha…

Natrag se otkotrljam…

Još uvijek ništa?…

    Rolam se!

Skupljam marke!

Učim strane jezike

i psujem na njima!

Vodim starce preko ceste!

Čitam novine slijepcima!

    Još uvijek…

ništa?

  
    ZUBNI KONAC

     

    Zubni konac

trga mliječne zube

Široko se smijemo

Pogledom se grlimo

Spavamo na trbuhu

Budimo

na svaki šum

    Nije lako stariti

Napni se

Možda sve brže prođe

Možda niti ne bude

Samo preventivno

patimo

    Stavi ih pod jastuk

/Ah, spavaš bez jastuka…/

Onda stisni u šaci

i do jutra

stvari mogu postati kakvim ih zamišljaš

Nema gužve u videoteci

Snijeg nije pao

a mladić na blagajni

nije bio duhovit

Samo užasno ljubazan

    Nasmijat ću ti se

S pola metra bijele špage

što mi je zapela među zubima

Iritira desni

ali liječi

Sutra sam k’o nov

  
    HOKEJ

     

    Led

Grizemo ga

Imamo li šećernu bolest?

Provodimo li se?

Na dan

kad se svi vole

čvrstim ugrizom

lomim kocke

Preko njih je tekla voda

sad samo moja snaga

Nekoliko tona

na kvadratnom centimetru

Težak osmijeh

Još teže riječi

Zašto si blijed?

Led je tanak

Kontra nije uspjela

Pleksiglas

i ceremonija zatvaranja

U Skandinaviji

to je kultura

A ovdje…

Ha, ovdje

Ovdje sve to gledamo na mom malom TV-u

kojeg brutalno pretučem

svaki put kad nestane boje

  
    PODRUM

     

    Svježa zemlja

Kad me nahrane njom

bit ću opet mlad

Sam u preopterećenom liftu

koji brzinom zvuka

juri u podrum

    Miris me puni

dok na vrećama lomim prste

Punim kante krumpirom

i priželjkujem

da moj lokot odbije

napad šipkom

    Ovdje sam izgubio nevinost

prvi put oprao auto

i upoznao strah

Ovdje smo započeli

loviti jedni druge

Ovdje sam se uspješno

stopio s mrakom

i iz njega izašao mudriji

Ovdje sam pobijedio

i za to dobio loptom u glavu

    Na moj znak svi se razbježite

Večer je topla

i sve bi moglo

završiti u suzama

  
    PLATO

     

    Snažne riječi

Snažne

Nose ovu kuću

Rađaju joj ciglu

Pozlaćuju štokove

Svi su susjedi

provalili u garažu

barem jednom

ali nikad ništa ukrali

Samo sjede unutra

i sjećaju se

Osjećaju se

Možda provozaju

biciklom oko zgrade

Možda pošaraju zid sprejom

Možda se zaljube

a možda otruju

Možda se jednom

sretnemo u prolazu

    Zdravo

  
    DAH / DEF

  
    MOJE LJUBAVI

     

    Moje ljubavi

Gole i mrtve

Potkradaju me svjesno

smisleno i često

s beskrajno previše pažnje

i prljavim noktima

    Moje ljubavi

Gladne i stare

Poljube me prije sna

i zamotaju u brige

Moje ljubavi

Oduvijek poznate

prerijetko priznate

Pokvarene

    Ja ću biti sila

kad me stavite na grudi

i samo jednim pokretom

objasnite sve

Ja ću biti

    Moje ljubavi

Ljubavi

Ja ću biti

vi

  
    ISKRIMO

     

    Iskrimo

Ispadamo iz vozila u pokretu

pa se odbijemo od tla

nasmiješimo kameri

odaberemo stranu

    Dan

Anti jack-pot je naš

Pogodak ravno iz kuta

Otplaćivat ćemo ga godinama

a ja se možda neću

buditi usred noći

i plakati

dok se ne ugušim

    Iskrimo

Možda mi zato ne vidiš lice

Vatra razbijena u dijelove

Aparat za gašenje se uplašio

    Nas dvoje živimo u strahu

  
    MRTAV? NE.

     

    Mirisni Che Guevara

ispunio je prostoriju

Preplanuo i zaljubljen

Rječit i šarmantan

Podijelio nam je svima brošure

dvaput naglasio

kako je Bolivija divna zemlja

i ponosno pokazao

rupe od metaka

    
      Ovaj, niste li vi mrtvi?
    

    
      Mrtav?

Okrenuo se

Izgledam li ti mrtvo?
    

    Ne.

    
      Mrtav si koliko

dopustiš da te umrtve

Rekao je pokazujući

rane na leđima
    

    
      Mene ništa ne boli

Malo parfema na živo meso

sol u kutu usana

košulja s kratkim rukavima

i trajat ću do jutra

Zapamti to, mala,

zapamti to
    

    
      Dobro, Che,

moram pitati

Usne mi gore

kad te pogledam
    

  
    JEDAN GLAS I PREHLADA

     

    Magnet

U kutiji s novčićima

Opasan za društvo

a opet tako

omiljen

    Zagrli me

samo onako kako znaš

Stisni pluća

Ne dišem

samo udišem

ali ništa ne izlazi

    Pločice s imenima

su okrenute naopako

pa se svi zovemo smiješno

    Nema kutije za Rogera

Ostao je po strani

s crvenim krugom u rukama

Regor

Zazivali su

A on apsolutno ništa

nije shvatio

Imunitet mu slabi

Divljina je sve dalje

Budućnost je užasno glupa

Regor

Regor

Večera ti se stvrdnula

    Gledamo se

dok ne proplačemo

Ljubimo

dok nam usne ne nateku

Živimo

jedan pored drugog

dok se ne nazovemo

prijateljima

i podijelimo strah

produžetaka

    Penali su lutrija

U njih ne vjerujem

  
    EGZODUS

     

    Maleni auti voze

malene ljude

daleko

od malenog mene

Masovno

Što sam postao

od tako dobrog dječaka?

Čudovište

s ugodnim osmijehom

i zdravom prehranom

Hranim vas žitaricama

i sirovim krumpirom

Od njega dobivate temperaturu

vodene kozice

i autogol

Ispadate iz kupa

Dobivate razvod

u velikom paketu

iz Australije

Tamo sad žive

maleni ljudi

  
    IMAJ

     

    Imam kraljevski apartman

na osami

Zvučno izoliran

Neprobojan

Prerušen

    Gledam u more

Svjetionici su krivo postavljeni

i katastrofa može početi

Stavi i meni tu crvenu traku

oko vrata

i organiziraj mi vrijeme za sve

Ljudi na vlasti

su obukli toalete

Svjetlucaju

i sretni su

    Nećemo preko mosta

On zasad još služi za gledanje

Idemo okolo

kroz šest gradova

udaljenih

dva metra jedan od drugog

Čuva ih

prigradski autobus

Staje na svaki trzaj

i vozi te besplatno

jer je zaljubljen

    Ljubazan sam s njim

Ovo su najosjetljivije godine

I ožiljci ostaju

za život

  
    RUČAK

     

    Zadnja loža

Zbog nje svi gledaju u nas

i naš

servirani ručak

Kuhan na pari

Ukrašen

Prestrašen

    Što ti uistinu treba

ponesi sa sobom

ali, molim te

ponesi još nešto riječi

Nije sve ostalo

na kuhinjskom stolu

Mada nemaš dres

ti si

napadač

a mi se svi

samo branimo

    OK?

Možemo dalje?

Naučili ste jezik?

Krenimo komunicirati

  
    NAS DVOJE ŽIVIMO U STRAHU

  
    TALKSHOW

     

    Koža ti je slana

Grizem ti ruku

Tjeram

da me odgurneš

Hajde

Reci mi

Reci

Hajde

Hajde uznoji se

Možda uskoro

neću biti ovdje

Samo ugriz na ruci

Samo grlobolja

Samoća

Smetnje

jer smo od smeća

napravili antenu

pa naš talkshow

šumi

  
    FIKSATOR

     

    Fiksator

Da te ukoči u sjećanju

Da te toplina tjera samo

da mičeš očima

Trepćeš

i puštaš suze

a one love

jedna drugu

Rade malen potok

Do ruke

Do kraja spreja

Tope tu ukočenost

i

ti si polako

polako

opet pokretna

    Gledam te bez riječi

kroz mutan prozor

dok visim s

vanjske strane

Još jedna stvar

koju nikako

nisam smio napraviti

Ali jesam

    Jebi ga

    Fiksator

Fiksiran na tvoju kičmu

kad prelazim preko nje jezikom

i mirišem ti kožu

    Fino, jelda?

    Malo teško kroz zatvoren prozor

i uže što se reže

na rubu zgrade

    Fiksator

se potrošio

i granje na slici

pomaknuo je vjetar

Odnio ti kosu s lica

i osušio potok

Vruće je, jelda?

Mogli bi malo otvoriti prozor

ili si puhnuti

pod majicu

  
    BEZ POSLA

     

    Ispred moje zgrade

malo ukoso

preko zebre

parkirana su kola

hitne pomoći

    Ne zbog mene

hvala na pitanju

Još uvijek

ne zbog mene

Mada lagao bi

kada ne bi priznao

da sam poluslijep

obliven znojem

drhtav

i hladan

vozio jutros kući

i samo čekao

gdje ću krivo

skrenuti

pa da tramvaj

pređe preko mene

i kroz mene

i priušti ti

nagli trzaj brige

tamo gdje jesi

tamo negdje gdje jesi

    Već sam ti rekao

da neću dugo

Umjesto vile u brdima

nasljeđujem infarkt

To je živa istina

pa ti vidi

isplati li ti se

vezati uz mene

Ipak

ostavit ću hitnu

danas bez posla

Jer bit će ljeto i sutra

Propadat ćemo u asfalt

još brže

Grčevito stezati

volan

i čuditi se

kamo smo krenuli

i što to

nekontrolirano trubi

  
    ZADNJI DAN

     

    Crayon

Pastele nisu radile

Grizli smo ih

Sad su nam šarena lica

Docrtao sam si bradu

a tebi sunčeve pjege

i osmijeh

Malo sjedio na podu

pa se svom snagom

zaletio u zid

Ostao je stajati

Ja nisam

    Danas je prvi dan kako se više nećemo vidjeti

i grozničavo tražim

bilješke za monolog/razgovor s nevidljivom tobom

Kupio sam ti knjigu

a sebi sam kupio sladoled

i ručnik za plažu

    Pukle su mi japanke

kad sam krenuo po limetu

Ono s limunom nije uspjelo

ali, ajde, sad

bar izgovaram “Brazil” pravilno

Mekano i seksi

Da me bar možeš čuti

Da bar

  
    PUT NA PRAZNIK

     

    Dan aerobika

Udišemo vruć zrak

Pušemo staklo

Mislimo na sebe

Malo

A okolo

ljudi vrište

Govore krive stvari

i u afektu

odlaze

Lakirani su nam nokti

Osjećaji keramički

Vučemo ih nazad

Nisu to mislili

Ni mi ovo ne mislimo

ali danas je

ipak praznik

Dan aerobika

    Znaš,

na karti je to samo par centimetara

Ništa strašno

Ne boj se

  
    TRENING

     

    Imam temperaturu

Gladim svoju snajperisticu

po glavi

Pomažem joj čistiti pušku

drhtavim rukama

/jer bole me kosti

gripa, izgleda/

Dodajem ulje

Četkicu

Utjehu

Krasopisom ispisujem

ime na metak

    Pucat će u maglu

koja odavde izgleda kao more

S terase

iznajmljene kuće

Audio international

Projektor

Crossfader

Resistance

    Prošetat ću uličicama

s dječjom metom na potiljku

Vježbati treba

Vjetar je idealan

Sparina na nuli

Pritisak

  
    TURIZAM

     

    Na dvjestotom metru

beskonačno dugog mosta

uhvatila me gospođa paranoja

Što ako vjetar pojača

ili ako nemam za mostarinu?

Ostat ćemo ovdje

zauvijek

Nisam baš najsigurniji

da to želimo

ni ti

ni ja

Ali sami smo si krivi

Kao što ni ne znamo

pljušti li žešće

iza ovog zavoja

i gdje ćemo noćas završiti

    Napiši želju na papir

i zalijepi mi je načelo

Pogađat ćemo nemoguće

Nije prvi put

Nije bogami ni zadnji

Nije ni prosjek naročit

Nije to za mene

    Dođi sutra kad se probudiš…

Gdje?

Čemu?

  
    DOBRE SI VOLJE?

     

    Pa što ako padne kiša?

Visoko smo

U blizini nema metala

samo debla

što nas čuvaju od vode

Imaš debelu majicu

i hladne dlanove

Prisloni mi ih

na leđa

cijelom površinom

i sačekaj da

zatople

Treba mi nešto

sad kad mi se

ipak čini

da ćemo pokisnuti

    Radio

Puštaju monodramu

u kojoj se jedini lik

samozadovoljava

sat vremena

S kratkim pauzama

Neugodno mi je

Njegov krik krči šumu

Voda raznosi tlo

Zemlja mi se skuplja

u očima

    Smetnje

Niske frekvencije

Udar groma

na par metara od nas

Noć

Kiša

Klizak asfalt

Granje

Buka

Sve u loopu

  
    UJUTRO ĆEMO

     

    Ujutro ćemo se resetirati

bez obzira na što naišli

Ležati bez osjećaja

dirati se bez želje

a sad smo

najbliži

Plešemo

Ležimo s osjećajem

Diramo sa željom

Jer mrak je oko nas

i nitko neće vidjeti

ovu ljubav

Niti se spojiti usnama

niti shvatiti

niti priznati

niti otići

    Probudit ću se prije tebe

I ostati ukočen

Neka traje

Ne usuđujem se procijeniti

koliko dugo

  
    ISTINA

     

    Ti

Upozoravaš?

A, samo podsjećaš…

Sami smo

Jedva su nas dočekali

a sad nas tjeraju

Baš kad sam

osjetio nešto

Udahnuo sol

ostao bez riječi

i sebe

    Noćas sam

ubio čovjeka

u snu

Malenu

iritantnu spodobu

Zabio mu

skupocjenu olovku

ravno u srce

izvukao je

i probo mu vrat

Nisam mogao dočekati

da se spusti na tlo

a ja da uđem

u auto

i odem

    Hoćeš me

posjetiti u zatvoru?

Možemo priljubiti

dlanove preko

neprobojnog stakla

Donijeti

velike zaključke

na interni telefon

Prisluškuju ga,

znaš to?

Svi će znati

što smo odlučili

    Vratio sam se

tek kad si me pitala

jesi li loša osoba

/baš pravo pitanje

postavljeno ubojici/

Nisi

Nisam ni ja

    Sjednimo na naslon od klupe

Hladno ti je?

Hoćeš jaknu?

  
    VAKUMIRANI

     

    Isprobajmo mirise na zglobu

Ja bi onaj što

miriše na tebe

Na zrak između nas

kad ležimo zajedno

Na vjetar

kad nevidljiva hodaš uz mene

    Pa se ogrebemo

na istom mjestu

Isti tren pomislimo

na isto

Prođemo jedan kroz drugog

i ostanemo bez daha

otkucaja

mašine

    Sjetit ćeš se već puta

i da ne razumiješ jezik

i ogromne zgrade

što skriva

ljepši interijer

Sjedni u najveću fotelju

i zagrli se

Taj zrak

Ta težina

Toplina

To bi ja

    Nakupovat ćemo svega

U pretrpanim

najlonskim vrećicama

sakriti se

vakumirati

  
    SVE JE OTVORENO

     

    Tužan sam

Učini nešto

Nekoliko puta

sam se preznojio

od jutros

Isprobavao jeku

u sobi

Izazivao grčeve

    Vikao na kišu

Dozvolio da mi

se zalupe vrata

i namjerno

zaboravio ključeve

Kutije od žarulja

su savijene

Reciklirat će se

jednog dana

Možda tada

dobijem astmu

probijem membranu zvučnika

sam se uvučem

u krevet

i napravim ti mjesta

    Možda navratiš

Sve je otvoreno

Zima će prespavati

u meni

  
    SAD JE U REDU?

     

    Dobro, zašto nisi došla?

Lijepo smo postavili stol

a ja sam se smješkao

dok mi se vilica nije ukočila

Javno se ispričao

/na razglas

bilo je glasno/

za sve učinjeno zlo

Nisam više mlad

Takve riječi ne izlaze lako

Na putu nazad

rekapitulirali smo

desetljeće kojeg se ne sjećam

uživali u dobivenom oprostu

i zaspali za volanom

    Probudio sam se

u tvom snu

Malo te špijunirao iznutra

a onda pospremio svijet

Sad je O.K.

Više ne sanjaš gluposti

samo lijepe stvari

ali se ujutro

ničeg ne sjećaš

Ujutro se ni ja

ničeg ne sjećam

Zato volim

ovaj posao

    Ujutro se ni ja

ničeg ne sjećam

  
    RETRO

     

    Predivna si, Retro

Uživaš

Udišeš jučer

Izdišeš prekjučer

U remakeu djetinjstva

ispravit ćeš greške

i nećeš doći

onu večer

Čvrsto vezana

pobjegni

Polako izvuci ruku

iz moje

Poljubi me dok spavam

i nestani

Zakopčana do grla

Pokrivenih usana

Nećemo više ništa pokušati

    Lijepa si

Stavljam ti kosu iza uha

Poklanjam ti se

Uvodim mrak

Retro

    I opet si sama

  
    MOTOR TRISTEZA

  
    METANOL

     

    Ubrizgali si metanol

Čekali par sekundi

i eksplodirali

Ja se jako volim

mada više ništa ne vidim

mada ne znam reći

da li me išta boli

Nisam siguran

Kontroliram se dok dišem

Razmještam zvukove

u prostor oko sebe

Živi zid od kojeg

se ništa ne odbija

Prisustvujem

Lajem

Adaptiram se

Usporavam srce

Ubrizgavam metanol

Rastavljam da napravim mjesta

Pravim mjesta za rastavljene

  
    NAPAD PANIKE

     

    Užasno brzo tipkaš

Spretan si s prstima

Ti si odgajatelj, jelda?

Znala sam

Ja sam obožavateljica

drago mi je

Naizgled smirena

a u biti tetovirana

s unutarnje strane usana

Čitaš me kad te ljubim

kad ti gužvam uniformu

kad pred tvojim očima

skočim s palube trajekta

i uronim u napad panike

Želiš ga?

Divan osjećaj

Sve se iskrivi

jedino sam ja ravna

Svi zamuckuju

jedino sam ja tečna

Današnji horoskop

mi ide na ruku

i moglo bi se dogoditi

nešto lijepo

    Ako znaš na što mislim

  
    IRA I JA U LJETO

     

    Ira želi spavati

a ja sam joj u sobi

Tiho ću se udaljiti

tek nakon što je

pokrijem

pomirišem kosu

i puhnem u uho

Razbistrim joj san

i unesem zvuk

Sad je sve u boji

Riječi su jasne

I ovaj san je razumljiviji

Ira

visi naglavačke nad rijekom

kopljem lovi ribe

čuje motor čamca u daljini

    Ira je zaspala

a ja sam zatvorila vrata za sobom

naslonila se na njih

duboko udahnula

stavila ruke na grudi

umirila drhtava koljena

    Vrata prema dvorištu

su otvorena

i sad me više ništa neće spriječiti

da se izvučem

i izgubim

Polako

Maskirana u miss Marple

uzela sam def

i proizvodim zvukove

    Ljeto

me upravo odvojilo od svijeta

Bosa i sretna

uskoro se vraćam

Ali uskoro

Uskoro

Ne sad

  
    BEZ STRUJE

     

    Motor tristeza

obučen da boli

rotira

i trpi

Vrhovima prstiju

dotiče ti vrat

Čini puno dobra

automatski

Ugrađen u robota

Učlani se u klub

Što, dovraga, misliš

da mi radimo ovdje?

    Zamijenite mjesta

“ovdje radimo”

Mada sat ujutro

nije zvonio

Opet sam prespavao

    Akumulator osjećaja

je oksidirao

Oduzet sam od

struka naniže

I nije toliko loše

samo ćete me morati

pogurati ujutro

Kontakt

Tristeza

Motor

  
    DOM ZA DJECU

  
    DOM ZA DJECU

     

    Dom za djecu

Malena

Motaju mi se pod nogama

Malena

Krče

Tepaju

Nemaju sjene

samo prelijep pogled

Opekline drugog stupnja

od trčanja

    Štitimo ih

Ograda je puna zamki

Preko neba

je razapeta mreža

Satelitsko praćenje

vodeni žigovi po rukama

Odgoj

    Odgoj

Opiru se svemu

Namjerno ne uče riječi

Namjerno pljuju hranu

Namjerno me zovu majkom

kad sam im triput rekla

da sam maćeha

  
    ODSELILI SMO

     

    Odselili smo

Uspio sam nagurati

sve svoje stvari u kamion

Poznati vjetar

mi ulazi u usta

suši suze iznutra

topi antibiotike

Ako odemo prije večeri

izbjegnut ću vlagu

i još stignemo

na zabavu

Ulazimo preko reda

Zauzimamo garderobu

i plešemo do jutra

    Osvajamo

skromno svijetlo je na nama

Svi će nam pomoći

da unesemo kutije

u novu kuću

  
    ISPOD LEDA

     

    Mogao bih te voljeti

Isus mi se zakačio za prste

Podrapao sam mu haljinu

pa smo pričali o tome

Kroz rupu u ledu

zaronili smo

a ispod utrka samo što nije počela

Gurkaju me

da te osjetim

Ne možemo se sad izvući

Već su nas prijavili za start

Na pucanj ćemo

na tren izroniti

pa pojuriti za krdom

Mogao bih te voljeti

Prihvaćam izazov

Razlika u godinama

Super izlazak

Ali pravi se da ne primjećuješ

Isusa i mene

Nas dvojicu

Ignoriraj ga

Koncentriraj se

Mogao bih te voljeti

Nije to najgore

što mi se može dogoditi

  
    ZELENA JAKNA

     

    Imam novu

zelenu jaknu

Opasan sam

Više nitko

neće dizati ruku na mene

Grizem

Imam ubitačan pogled

Sam svoj tjelohranitelj

Zaslužan za intiman

krvni delikt

Preusmjeren

na pravi put

Pitam vas

O čemu razmišljamo

u pauzama

dok plačemo?

    Očekujem brz

i pametan odgovor

Nemojte da prijetim

Imam novu

zelenu jaknu

Kad je zakopčam do kraja

ličim na astronauta

A vi ste Mjesec

  
    INTERPUNKCIJE

     

    Uredili su grad

Objesili bešumna zvona

i zapalili grane

Ovo su sretni dani

Činim ih još dužima

Preskačemo noć

Držimo se za ruke

dok nitko ne gleda

Stišćemo prste

i više nitko

oko nas

ne pušta glas

    Samo ću ja nešto reći

Rečenicu

s puno zareza

i usporavanja

a ti ćeš me

trenutno probosti

    Tišina nije dobra

jer govorimo previše

Draži smo si kad je buka

i kad šutimo

Izgovorit ću samo praznine

progutati sve interpunkcije

ukočiti se

promrmljati nešto

prebaciti u krivu brzinu

zakočiti pred tvojim ulazom

  
    AKCIJA

     

    Akcija

Obavili smo tajno rukovanje

Progutali papirić s

naopako napisanom lozinkom

Ja sam sova

ti si vuk

on je jastreb

Zapamtite zvuk

Nije smiješno

Ovo je akcija

Sada nema mjesta prepirki

    Akcija

Ugasite farove

Odavde nadalje

vozimo naslijepo

Uskoro ćemo

nastaviti pješke

pa puzati

pa se ukopati

i prerezati

telefonske žice

Možda minirati prugu

Vjerojatno napisati grafit

Nešto prepoznatljivo

i kratko

    Akcija

Zauzmite položaje

Navucite rukavice

i naočale za

noćni vid

Repetirajte se

i naciljajte

Stanite u red

    Sabotaža nije zabavna

ako je ne najavite

i ako preuzmete odgovornost

Nitko nema ljepše tajno rukovanje

Toliko šarenog papira

za lozinke

Nitko ne poznaje životinjski svijet

tako dobro kao mi

Mi smo akcija

    Samo nas gledajte

  
    POROD

     

    Sjedimo na obali

Isprepletene su nam ruke

Žice vise

Nosiš kapu koja ti pokriva uši

    A ja sam raskopčan

    Nismo naučili francuski

Ni bacati kamenje

Ni udobno se namjestiti

Ni utopiti

Hvatam tvoje zadnje slogove

Slažem rimu

Mijenjam temu nabolje

Ti hvataš moje prve

Popravljaš mi kosu na potiljku

Kao da je važno kako izgledam iz profila

    Ustajem

Ti ostaješ sjediti

Vratit ću se za koju minutu

Idem promijeniti lice

    I staviti da se snima nastavak

  
    PISMO

     

    Ako čitaš ovo pismo

znači da sam umrla

Jednostavno puklo mi je srce

Papir i ljepilo

mirišu na mene

Ako me udahneš

oživjet ću

Ako me zgužvaš

bit ću sretna

Kolaž

sklopljen od dodira

mijenja se

čim makneš pogled

    Znam da

slika ti se sviđa svaki put

I svaki put

prijetiš

da ćeš me uokviriti

Ako uokviriš ovo pismo

znači da sam bolje

Slova su mi natekla

Crte teško dišu

Datum se neprestano mijenja

Uvijek je sutra

  
    OZLIJEDI SE

     

    Moglo bi biti bolje

ako se ozlijediš

Možda te

shvate ozbiljno

Ovako si netaknuta

i smiješna

Podrhtavaš dok govoriš

a pozornica je

puna elektriciteta

i mikrofonije

Dim mašina

napunjena maslinovim uljem

odnijela nas je u Trope

Stroboskop ubrzao noć i dan

Tu smo već četiri tjedna

Čini se kao tren

A ti još pričaš

i izgledaš u redu

Ozlijedi se

molim te

  
    LJUBAV DVA (2)

     

    Volim te

i sve tvoje

simpatične nuspojave

Krivo slažeš riječi

Gubiš se u šumi

pa istrčavaš na cestu

i ubrzavaš promet

Jučer nisi

ništa rekla

Danas si

nezaustavljiva

Od previše rečenica

potekla ti je krv

iz usta

i iscurila u uši

Lomiš prste

da me čvršće zgrabiš

vježbaš ljubljenje

da me zakrvariš

Detektorom za metal

tražiš mi srce

i kako kuca

i zaustavi li se

kad me prepadneš

mjuziklom sa silovateljem

u mračnom stubištu

Brže

Ja bih sve ovo brže

Ruka mi se upalila

od trenja

s plastikom na ogradi

Potekle su suze

Postali smo roditelji

Mala ima moj osmijeh

i tvoje oči

  
    LOŠ IZLET

     

    Snijeg je pokidao odašiljače

i zapetljao dalekovode

a meni je auto stao

usred ničeg

Tad sam shvatio

da je bolje da nisam ni krenuo

Možda bi malo više boljelo

Možda bi mi zima

smrzla suze

pa bi izgledao kao

prekrasna mala ledenica

koja ne trepće

A i njemu bi bilo bolje

Mada ne mogu

zaključati vrata garaže

Unutra je njegov prijatelj

bubanj

i nekoliko neonskih lampi

    E to je već bizarno

i iz ovog kuta nedostižno

  
    TOČNO

     

    Kamo je nestala Gudrun?

Trepnuo sam

i više je nije bilo

Eutanazija nije uspjela

Udahnula joj je život

Impulsima u ritmu

zaplesala je

baš kad smo očekivali

suprotno

Naučio sam rune

pronašao omiljeni fjord

popravio joj kotače

na invalidskim kolicima

Još je toplo

tamo gdje je sjedila

i naslon miriše

i mogu se kladiti

da je ostavila još koji trag

u hodniku

da nas zavara

Ali ako radim suprotno

samo ću se izgubiti

a ako ponovo trepnem

možda se vrati

    Možemo pokušati

  
    KAD GORIM

     

    Operirano umjetno srce

kuca u krivom smjeru

Od crvene umjetne boje

ne miriše lijepo

Ovo nije dobro

Ovdje nema ništa prirodno

Koštana srž

koja ne paše

Krvna grupa

koja više nije grupa

samo nakupina posvađanih strana

Mrze se

a meni nije dobro

Zamijenili su šok

anestezijom

u ruku mi uveli

cijev i unose podatke

Ništa ne iznose

Možda se uskoro zapalim

Kad gorim

svi se prema meni ponašaju

puno pristojnije

  
    ČOKOLADA

     

    Neutješna miss svijeta

s teškim crnim izrastom

Potrganim ključem ukradenog auta

Izdajničkim lakom za nokte

koji nije odradio svoj dio

Zaprljala si je lice čokoladom

Napravila crtu što prolazi

između grudi

i gubi se u daljini, pa izvire i leti u zrak

Imamo prešutni dogovor o nenapadanju

Ona me neće mrziti

a ja se neću zaljubiti

niti lagati da nisam

    Ljubomorna miss svijeta

spava u ljubičastoj sobi

mada joj ta boja

nekako nije za cure

Naučila je skinuti me

prije nego odbijem

dok još vrištim da ću biti njena

i budno pratim čokoladni put

    Neću se zaljubiti

Obećala sam

  
    ZLO

     

    Spavanje, slapovi i rijeke

Više me ne možete uvjeriti

da budem dobar

Danas to ne ide

Škripim vratima

Ostavljam ih otključana

Napišem poziv

Sakrijem se

i čekam

Zlo

Nisam dobar

I sam se čudim

svom blagom pogledu

pa se mrštim

ogledu

u nožu za mazanje

maslaca

Zlo

Kažem vam ja

  
    PESAH

  
    KOLIKO MI JE SVE OVO VAŽNO

     

    Pesah u našoj kući

Ograda je svježe obojena

Jezik mi je opečen

pa se ne ljubim s rodbinom

Samo hodam oko stola s hranom

i skrivam dlanove

Maloprije sam uhvatio ogradu

Otpio žlicu vrele juhe

i praznik je odjednom postao

manje važan

    Gledam kroz prozor

Vani je proljeće

Moj pesah i ja

uzajamno se tješimo

U džepu čuvam kamen

što mi ga je jutros dao ujak

  
    MJESTO ZA MENE

     

    Pesah u tvojoj kući

a nisi me pozvao

Mada sam stajala kod ograde

kad ti je došla rodbina

Danas nisam nevidljiva

ali neću se nametnuti

Neću čak ni reći

da mi je žao

Ipak, kad ste otišli

izvukla sam moj najdraži kamen

i potpuno promašila prozor

pa od srama pobjegla

Sad mi nedostaje

Njime sam razbijala orahe

i na fasadu škole

napisala da te volim

    Taj tvoj pesah i ti

tu nema mjesta za mene

Za blagdane sam obično

ljuta, cvatem

  
    LAK

     

    Uopće nisam bijel

Ponekad mucam

Ponekad se zaigram acetonom

pa popijem lak

Ali ne traje dugo

    Snare

Odzvanja poput pucnja

Smijeh

Odzvanja poput snarea

Nikad te više neću rasplakati

jer tvoj plač

odzvanja poput smijeha

i teško je razaznati

kako si

    Do koljena u kreču

Negiram da sam bijel

Lako zapaljiv

i odrastao

trčim ti u susret

a zapravo se povlačim

Lako se izvučem

i opet teško upadam

Udaram se po prstima

jer volim da su mi nokti crni

A popio sam sav lak

    Nisam te ni ponudio

Nisam uopće

  
    TVOJ DAN

     

    Ovo je trebao biti moj dan, dovraga

Spremam se za njega već mjesecima

Vježbam grimase da sakrijem ponos

i govor da se naučim

Samo je dodir,

molbu,

daleko

Iza ugla

Kroz modem

Kroz bol

Kroz rat

Pa kako je

odjednom

postao tvoj dan?

    Nismo se tako dogovorili

  
    UČINITE KAKO KAŽEM

     

    Besplatan sprovod

Što će mi to?

Riječi okrenute naopako

Izvor

Sol

Ukrajina

Rapid

Ti znaš da

moja pažnja nikad nije pazila na mene

Srećom

ima mene da pazim na nju

Avio karte

besplatne za krivi smjer

Što će mi to?

Put na prepad

Pratite Don

Istecite

Tako smo lakši

  
    PORTUGAL GORI

     

    Portugal gori

a ti bi išla tamo

Shvaćaš li uopće

koliko je to opasno?

Dugačak je put

jezik je pretvrd

i možda

možda ti izgore prsti

Kako ćemo ih onda spojiti?

Ništa te neću razumjeti

kad počneš vikati

    Portugal gori

Čekam te na plaži

Skupljam staklo na hrpu

pa kad svane

bit ćemo uočljiviji

Naoružani

ljubitelji lasera

Godi nam ta umjetna pažnja

Dogovaramo se za ostanak

jer odlazak je spriječen

Portugal plamti

i sigurno je jedino

u vodi do koljena

  
    BORBA ZA VLAST

     

    Izgubio sam ruke

u borbi za vlast

Osim toga nema većih žrtava

Samo je jednom dječaku

metak prošao kroz obraz

ali je dobro

Već se smije

i radi što ne smije

    Osjećam da je netko noćas

bio ovdje

Neprijatelj se uvukao

kopao mi po uniformi

i zaspao u mom

vojničkom kaputu

Jutros sam našao

toplinu u njemu

Tragove čizama uz krevet

Poruku urezanu u stol

Kraticama

    Mislim da mi želi reći

da me ne voli

To je u redu

Nisam ni ja baš lud za njim

  
    DOBAR KRAJ

     

    Dobar kraj

Riječju: remen, strah

Aktivni ugljen

Tekući plin

Crni ruski prah

    Dobar kraj

Znam taj okus

Popravljam se u hodu

i nikad

ne zaboravljam tekst

    Loš kraj

Lošiji nego dobar kraj

Al’ zdraviji

nego ti isti trenuci

promatrani iz daljine

Iz daljine mi nedostaješ

Iz blizine se trudim

razbiti monotoniju krajeva

za

Dobar kraj

Po svojoj prilici

jedan od posljednjih

  
    Sanjin Đukić

    Rođen 1977. u Zagrebu. Poeziju objavljivao u Quorumu i Vijencu. Objavio: Zadnji je prvi (pjesme, 2003) i Radost (pjesme, 2004).

  
    Biblioteka Mali rakun

knjiga 6

     

    
      Sanjin Đukić
      

      RADOST
    

    
      © 2004 Sanjin Đukić
      

      © za elektroničko izdanje: Društvo za promicanje književnosti

na novim medijima, 2004, 2015, 2016
    

     

    Izdavač

Društvo za promicanje književnosti

na novim medijima, Zagreb

    Za izdavača

Aleksandra David

    Urednik

Krešimir Pintarić

    Fotografija

© Domagoj Lozina

    ISBN 978-953-6924-20-2 (HTML)

ISBN 978-953-345-471-9 (EPUB bez DRM)

ISBN 978-953-345-472-6 (PDF)

ISBN 978-953-345-473-3 (MOBI)

     

    
      Knjiga je objavljena uz financijsku potporu

Zagrebačke banke d.d.
    

  images/cover-image.jpg





images/dpkm-logo.png





